Carl Sigismund Walther

Paul **Carl Sigismund Walther** (ka **Carl Siegmund Walther**; 25. juuli 1783 Dresden – 1. november 1867 Kaiu mõis) oli baltisaksa päritolu Eesti maalikunstnik ja graafik.

## Elulugu
Walther sündis ja veetis noorusea Dresdenis, kus ta omandas hariduse Dresdeni Kunstiakadeemias ajaloomaali erialal.

Walther saabus Eestisse 1809. aastal, kui August von Kotzebue pakkus talle koduõpetaja ametit Vardi mõisas. Lisaks Kotzebue lastele käis ta Hageri poistepansionis akadeemiaks ette valmistamas Otto Friedrich Ignatiust ja Gustav Adolf Hippiust. Kunstnik jäi elu lõpuni Eestisse ning töötas edasi kunstiõpetajana, sealhulgas Tallinna Toomkooli joonistuseõpetajana 1815.–1850. aastatel. 

1818. aastal avas Walther Tallinnas Eesti esimese litograafiatöökoja. Walther oli Eestimaa Kirjanduse Ühingu (EKÜ) üks kaasasutajatest 1842. aastal. Koos August Pezoldi ja Hippiusega proovisid nad Tallinnas imiteerida Õpetatud Eesti Seltsi estofiilset tegevust. Walther pani aluse EKÜ tegevuskavale, kus prooviti kaardistada ja kirjeldada Eesti eri valdkondi, alustades kunstikollektsionääride kogudega ja lõpetades kubermangu taimestikuga. Ta oli EKÜ liige kuni 1855. aastani.

Tema poeg Carl Friedrich Sigismund Walther (1824–1870) oli Viru-Jaakobi koguduse õpetaja. Lapselaps Lilly Walther (1866–1946) oli maalikunstnik ja restauraator.

## Looming

Carl Sigismund Walther oli väga viljakas portreekunstnik, oma elu jooksul maalis ta neid üle 100. Lisaks portreedele maalis ta ligikaudu 25 altarimaali, mis asuvad peamiselt Põhja-Eesti kirikutes. Waltherit eelistati altarimaalide valmistamisel teistele kunstnikele, kuna tema tellimused valmisid kiiresti ja odavalt ning lihtsad ja värvilised pildid olid arusaadavad kõikidele kogukonna liikmetele. 

Üks tuntumaid altarimaale asub Juuru Mihkli kirikus, kuhu valmis 1852. aastal stseen Kolgata grupist.  Kolgata grupiks nimetatakse stseeni, kus on kujutatud ristilöödud Jeesus Kristust, keda ümbritsevad Neitsi Maarja ning jüngrid Johannes ja Maarja Magdaleena. Altarimaal on maalitud 18. sajandi keskel tisler Johann Siimseni valmistatud baroksel retaablil, mida kaunistavad arhitektoonsed detailid ning Kristuse, Peetruse ja Pauluse figuurid.

Lisaks võib tema maale leida Rapla, Hageri , Kuusalu, Simuna ja Kambja kirikutest. Walther on töötanud ka Venemaal, pärast Otto Ignatiuse surma 1824. aastal, lõpetasid Walther ja Hippius Tsarskoe Selo kiriku keisrilooži poolelioleva laefresko, mis tänaseks on hävinud.

Tema looming on väga omane klassikalisele baltisaksa kunstnikule, ta kujutas tihti religioosseid stseene, pea alti oli selleks ristilöödud Kristus, keda ümbritsesid leinajad. Kuid erinevalt teistest kaasaegsetest kunstnikest ei käsitlenud Walther *estica-*teemasid, milleks olid mütoloogilised stseenid ja portreed, kus oli kujutatud eestlasi.    

## Teosed
### Portreed

Fail:Nikolai I portree, EKM j 153-509 M 277.jpg|"Nikolai I portree" (1827), 224 x 162 cm, õli lõuendil, Eesti Kunstimuuseumi kogu
Fail:Daami portree, EKM j 153-510 M 278.jpg|"Daami portree" (1838), 56,5 x 44 cm, õli lõuendil, Eesti Kunstimuuseumi kogu
Fail:Karoline Pauckeri portree, EKM j 274-30 M 1199.jpg|"Karoline Pauckeri portree" (1838), 67 x 58 cm, õli lõuendil, Eesti Kunstimuuseumi kogu


### Altarimaalid

Fail:Altarimaal Ilumäe kabelis.JPG|"Kristus Õlimäel" (1843), 241 x 119 cm, õli lõuendil,Ilumäe kabel
Fail:Maal -Kolgata- Hageri kirikus C.Walther, 1851.jpg|"Kolgata" (1851), 153 x 123 cm, õli lõuendil, Hageri kirik
Fail:Altarimaal "Kolgata",Juuru kirik.JPG|"Kolgata" (1852), 205 x 82 cm, õli lõuendil, Juuru kirik
Fail:Simuna kirik-altarimaal.JPG|"Kristus ristil" (19. sajandi keskpaik), 180 x 108 cm, õli lõuendil, Simuna kirik


## Kirjandus


## Välislingid

* isik.ee: Pastorid Waltherid
* Gemälde vom Dresdner Maler Paul Carl Sigismund Walther in Gotteshäusern im Baltikum (saksa keeles)